Document ID: 32010R0756

KOMISSION ASETUS (EU) N:o 756/2010,
annettu 24 päivänä elokuuta 2010,
pysyvistä orgaanisista yhdisteistä annetun Euroopan parlamentin ja neuvoston asetuksen (EY) N:o 850/2004 liitteiden IV ja V muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon pysyvistä orgaanisista yhdisteistä sekä direktiivin 79/117/ETY muuttamisesta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 850/2004 (1) ja erityisesti sen 7 artiklan 4 kohdan a alakohdan ja 5 kohdan sekä 14 artiklan,
sekä katsoo seuraavaa:
(1)
Pysyviä orgaanisia yhdisteitä koskevan Tukholman yleissopimuksen, jäljempänä ’yleissopimus’, joka on hyväksytty pysyviä orgaanisia yhdisteitä koskevan Tukholman yleissopimuksen hyväksymisestä Euroopan yhteisön puolesta 14 päivänä lokakuuta 2004 tehdyllä neuvoston päätöksellä 2006/507/EY (2), ja valtiosta toiseen tapahtuvaa ilman epäpuhtauksien kaukokulkeutumista koskevaan yleissopimukseen tehdyn pöytäkirjan, jäljempänä ’pöytäkirja’, joka on hyväksytty valtiosta toiseen tapahtuvaa ilman epäpuhtauksien kaukokulkeutumista koskevaan vuoden 1979 yleissopimukseen tehdyn pöytäkirjan hyväksymisestä Euroopan yhteisön puolesta 19 päivänä helmikuuta 2004 tehdyllä neuvoston päätöksellä 2004/259/EY (3), sitoumukset on pantu täytäntöön Euroopan unionissa asetuksella (EY) N:o 850/2004.
(2)
Euroopan unioni ja sen jäsenvaltiot sekä Norja ja Meksiko ovat tehneet ehdotuksia aineiden lisäämiseksi liitteisiin. Yleissopimuksen nojalla perustettu pysyvien orgaanisten yhdisteiden arviointikomitea on saanut päätökseen yhdeksän ehdotetun aineen arvioinnin. Näiden aineiden on todettu noudattavan yleissopimuksessa asetettuja vaatimuksia. Sopimuspuolten konferenssin 4.-8. toukokuuta 2009 pidetyssä neljännessä kokouksessa, jäljempänä ’COP4’, päätettiin kaikki yhdeksän ainetta sisällyttää yleissopimuksen liitteisiin.
(3)
Asetuksen (EY) N:o 850/2004 liitteitä IV ja V olisi muutettava, jotta voidaan ottaa huomioon COP4-kokouksessa luetteloidut uudet aineet.
(4)
COP4-kokouksessa päätettiin sisällyttää klordekoni, heksabromibifenyyli ja heksakloorisykloheksaanit, myös lindaani, yleissopimuksen liitteeseen A (tuotannon ja käytön lopetus). Koska nämä aineet on sisällytetty pöytäkirjaan, sisällytetään ne myös asetuksen (EY) N:o 850/2004 liitteisiin IV ja V.
(5)
COP4-kokouksessa päätettiin sisällyttää pentaklooribentseeni yleissopimuksen liitteeseen A (tuotannon ja käytön lopetus). Tästä syystä pentaklooribentseeni olisi mainittava asetuksen (EY) N:o 850/2004 liitteissä IV ja V, ja lisäksi olisi mainittava niiden enimmäispitoisuudet, jotka on vahvistettu soveltamalla menetelmää, jota on käytetty määriteltäessä pysyvien orgaanisten yhdisteiden raja-arvoja pysyvistä orgaanisista yhdisteistä annetun Euroopan parlamentin ja neuvoston asetuksen (EY) N:o 850/2004 liitteen IV muuttamisesta 18 päivänä heinäkuuta 2006 annetun neuvoston asetuksen (EY) N:o 1195/2006 (4) yhteydessä ja pysyvistä orgaanisista yhdisteistä annetun Euroopan parlamentin ja neuvoston asetuksen (EY) N:o 850/2004 liitteen V muuttamisesta 16 päivänä helmikuuta 2007 annetun neuvoston asetuksen (EY) N:o 172/2007 (5) yhteydessä. Enimmäispitoisuuksia olisi tarkasteltava uudelleen niiden tulosten valossa, jotka saadaan selvityksestä, jonka komissio teettää asetuksen (EY) N:o 850/2004 jätteisiin liittyvien säännösten täytäntöönpanosta.
(6)
COP4-kokouksessa päätettiin sisällyttää perfluorioktaanisulfonihappo ja sen johdannaiset, jäljempänä ’PFOS’ yleissopimuksen liitteeseen B (rajoitukset), kuitenkin niin, että tiettyjen sovellusten osalta säännöksestä voidaan poiketa. PFOS:ien käyttö on tällä hetkellä sallittu tietyissä sovelluksissa. PFOS:eja sisältävien tuotteiden elinkaaresta johtuen näitä tuotteita siirtyy jätevirtaan vielä joidenkin vuosien ajan, tosin tuotteiden määrät pienentyvät. PFOS:eja sisältävien materiaalien tunnistaminen tietyissä jätevirroissa saattaa olla käytännössä hankalaa. Tällä hetkellä ei ole riittävästi tietoa PFOS:ien määrästä ja pitoisuuksista tuotteissa ja jätteissä. Asetuksessa (EY) N:o 850/2004 säädetään velvoitteesta tuhota tai muuntaa palautumattomasti jätteiden sisältämien PFOS:ien pysyvät orgaaniset yhdisteet, jos pitoisuudet jätteessä ylittävät liitteessä IV mainitut pitoisuusrajat; tämän velvoitteen laajentaminen voi vaikuttaa olemassa oleviin kierrätysjärjestelmiin ja vaikeuttaa toista ympäristönsuojelun keskeistä tavoitetta eli sitä, että voidaan varmistaa resurssien kestävä käyttö. Tästä syystä PFOS:it luetellaan liitteessä IV ja V ilman pitoisuusrajoja.
(7)
COP4-kokouksessa päätettiin sisällyttää tetrabromidifenyylieetteri, pentabromidifenyylieetteri, heksabromidifenyylieetteri ja heptabromidifenyylieetteri, jäljempänä ’polybromidifenyylieetterit’ yleissopimuksen liitteeseen A (tuotannon ja käytön lopetus). Pentabromidifenyylieetterin ja oktabromidifenyylieetterin markkinoille saattamista ja käyttöä on rajoitettu unionissa kemikaalien rekisteröinnistä, arvioinnista, lupamenettelyistä ja rajoituksista (REACH) 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (6) liitteen XVII nojalla siten, että enimmäispitoisuus on 0,1 painoprosenttia. Pentabromidifenyylieetteriä, heksabromidifenyylieetteriä, heptabromidifenyylieetteriä ja tetrabromidifenyylieetteriä ei tällä hetkellä saateta markkinoille unionissa, koska niiden käyttöä on rajoitettu kemikaalien rekisteröinnistä, arvioinnista, lupamenettelyistä ja rajoituksista annetun Euroopan parlamentin ja neuvoston asetuksen (EY) N:o 1907/2006 (REACH) liitteen XVII muuttamisesta 22 päivänä kesäkuuta 2009 annetun komission asetuksen (EY) N:o 552/2009 (7) nojalla ja tiettyjen vaarallisten aineiden käytön rajoittamisesta sähkö- ja elektroniikkalaitteissa 27 päivänä tammikuuta 2003 annetun Euroopan parlamentin ja neuvoston direktiivin 2002/95/EY (8) nojalla. Edellä mainittuja polybromidifenyylieettereitä sisältävien tuotteiden elinkaaren vuoksi näitä aineita sisältäviä käytöstä poistettuja tuotteita siirtyy vielä joidenkin vuosien ajan jätevirtaan. Kun otetaan huomioon käytännön vaikeudet tunnistaa polybromidifenyylieettereitä sisältäviä materiaaleja sekajätejakeessa sekä tuotteiden ja jätteiden sisältämien polybromidifenyylieettereiden määriä ja pitoisuuksia koskevien kattavien tieteellisten tietojen puute, saattaa näitä uusia aineita sisältävien jätteiden liitteessä IV mainitut pitoisuudet ylittävien pysyvien orgaanisten yhdisteiden tuhoamista tai muuntamista palautumattomasti koskeva velvoite vaarantaa olemassa olevat kierrätysjärjestelmät ja siten haitata resurssien kestävää käyttöä. Tämä ongelma tunnustettiin COP4-kokouksessa, ja kokouksessa päätettiin erityisestä poikkeuksesta, jota sovelletaan edellä lueteltuja polybromidifenyylieettereitä sisältävien jätteiden kierrätykseen, vaikka tämä johtaisikin pysyvien orgaanisten yhdisteiden kierrätykseen. Kyseiset poikkeukset olisi sen vuoksi sisällytettävä asetukseen (EY) N:o 850/2004.
(8)
Sisämarkkinoiden vääristymisen estämiseksi on unionissa säädettävä yhdenmukaisista enimmäispitoisuuksista. Pentaklooribentseenille on alustavasti vahvistettu asetuksen (EY) N:o 850/2004 liitteessä IV ja V enimmäispitoisuudet käytettävissä olevien tietojen perusteella ja ennalta varautumisen periaatteen mukaisesti.
(9)
PFOS-yhdisteille ja polybromidifenyylieettereille ei voida tässä vaiheessa näiden aineiden määriä ja pitoisuuksia jätteissä koskevien kattavien tieteellisten tietojen sekä altistusskenaarioiden puuttumisen vuoksi vahvistaa enimmäispitoisuuksia asetuksen (EY) N:o 850/2004 liitteessä IV ja V. Kun komissio saa lisätietoa ja tekee asiasta arvioinnin, ehdotetaan enimmäispitoisuuksia yhdeksälle pysyvälle orgaaniselle yhdisteelle ottaen huomioon pysyviä orgaanisia yhdisteitä koskevan asetuksen tavoitteet.
(10)
Yleissopimuksen 22 artiklan mukaisesti sen liitteeseen A, B ja C tehdyt muutokset tulevat voimaan vuoden kuluttua siitä päivästä, jolloin tallettaja on ilmoittanut muutoksesta; kyseinen päivä on 26 päivä elokuuta 2010. Asetusta olisi tästä syystä sekä yhdenmukaisuuden vuoksi sovellettava mainitusta päivästä alkaen.
(11)
Tässä asetuksessa säädetyt toimenpiteet ovat neuvoston direktiivillä 75/442/ETY perustetun (9) komitean lausunnon mukaiset. Tämän asetuksen olisi tultava voimaan kiireellisesti,
ON HYVÄKSYNYT TÄMÄN ASETUKSEN:
1 artikla
1. Korvataan asetuksen (EY) N:o 850/2004 liite IV tämän asetuksen liitteellä I.
2. Muutetaan asetuksen (EY) N:o 850/2004 liite V tämän asetuksen liitteen II mukaisesti.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 26 päivästä elokuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä elokuuta 2010.

Labels: 0
1
20